Oulu:	16.8.2005	
Nro:	OLH-2005-02522/Ha-4411
Viite:	OM:n kje 15.6.2005
Asia:	lausunto syyttäjälaitoksen rakenne- ja resurssityöryhmän loppumietinnöstä

OIKEUSMINISTERIÖ 
Kriminaalipoliittinen osasto

Ratkaistujen juttujen määrä suhteessa syyttäjien määrään kuvaa aika hyvin syyttäjäyksikön tehokkuutta. On merkillepantavaa, että ratkaistujen juttujen määrissä on huomattavia eroja eri syyttäjäyksiköiden välillä. Ratkaistujen juttujen määrä tehokkaimmissa yksiköissä näyttää olevan kaksikertainen tehottomampiin nähden. Juttujen vaikeusaste luonnollisesti vaihtelee, mutta se ei voine selittää kokonaan näin suuria eroja. Voi kysyä, onko syyttäjälaitoksen tulosjohtamissysteemissä riittävästi kiinnitetty asiaan huomiota. 

Mietinnön johtopäätöksissä on todettu, että 2004 juttukannan perusteella syyttäjälaitoksessa olisi käytettyjen laskentaperusteiden mukaan 16 syyttäjän vajaus ja toisaalta toimistohenkilöstöä 20 henkeä liikaa. Tämän mukaan tasapaino henkilöstön kokonaismäärän osalta olisi aika hyvä ja virkajärjestelyillä tilanne olisi korjattavissa aika lyhyessä ajassa. Ko. tilanne vaikuttaa yllättävän hyvältä ottaen huomioon ainakin syyttäjäjärjestöjen kannanotot ja toisaalta tilanne Ruotsissa. 

Syyttäjien esitutkintayhteistyö poliisin kanssa ja sen lisääminen on tärkeä asia molemmille osapuolille. Mietinnössä aiheellisesti korostetaan asiaa. Poliisin puolella lisääntyvää yhteistyötä toivotaan, koska selvästi nähdään, että yhteistyötä lisäämällä ns. turhaa tutkintaa voidaan merkittävästi vähentää ja suunnata tutkijavoimavaroja nykyistä paremmin. 

Lääninpoliisijohtaja	Erkki Haikola